**Lekgetho la Boleng bo Ekeditsweng**

**Ke sefe se setjha?**

* **7 Tshitwe 2020 – Ho ile ha phethahatswa dintlafatso tsa VAT**
	+ Foromo ya tsebahatso ya VAT201 e ho eFiling e fetotswe ho tswa ho Adobe Flex ho ya mofuteng wa HTML5 hore ho tle ho ntlafatswe tsela ya tshebetso le ho nyalana ha yona.
	+ Boha tataiso ya morao tjena ya [Guide for completing the Value Added Tax VAT201 Declaration.](https://www.sars.gov.za/gen-elec-04-g01-guide-for-completing-the-value-added-tax-vat201-declaration-external-guide/)
* **1 Phuptjane 2020 – Tefo ya sekoloto sa VAT se tsebahaditsweng ka hara direkoto tsa VAT 215 le VAT 216**

Tefo ya sekoloto sa VAT se tsebahaditsweng ka hara direkoto tsa VAT 215 le VAT 216, e tlameha ho etswa ho eFiling ke batho bana ba latelang ho SARS:

* + - Moo ho buuwang ka rekoto ya VAT 215, moamohedi (moo moamohedi a sa ngodiswang ho ba morekisi) wa ditshebeletso tse tswang ka ntle ho naha (jwalokaha di hlalositswe karolong ya 1(1) ya Molao wa VAT),
		- Ebang e le VAT 216, morekisi wa dithoto, ebang dithoto ho ya ka karolo ya 8(1) di nkuwa e le tseo ho fanweng ka tsona.

Ho latela dintlha tsa karolo ya 55 ya Molao wa VAT, o ballwang mmoho le karolo ya 29 ya Molao wa Taolo ya Lekgetho, ho hlokeha direkoto tsa VAT 215 le VAT 216 di bolokwe ke moamohedi kapa morekisi, ho ya ka mabaka, e le tse amehang.

**VAT ke eng?**

Lekgetho la Boleng bo ekeditsweng le tsejwa e le VAT. VAT ke lekgetho le sa tobang hodima tshebediso ya dithoto le ditshebeletso ikonoming. Mmuso o fumana pokello ya lekgetho ka ho hloka hore kgwebo e etsang diketsahalo tsa kgwebo (jwalokaha di hlalositswe karolong ya 1(1) ya Molao wa VAT), e ingodisetse VAT. Ka ho etsa jwalo, kgwebo e tla lefisa VAT hodima diphepelo tsa dithoto le ditshebeletso tseo e di etsang, le hodima thomello ya dithoto ka hare ho naha le thomello ya dishebeletso ka hare ho naha (ho ipapisitswe le dipehelo tse itseng). Kgwebo le yona e tla ba le tshwanelo ya ho hula VAT efe kapa efe eo e e lefiswang, kapa tlasa boemo bo nang le moedi, ho tswa kgwebong e sa ngodisetswang VAT, ebang e entse phepelo ho yona. Kahoo VAT ha e hlome, sena se bolela hore khrediti/kgulo e dumellwa bakeng sa VAT e lefilweng makgahlelong ya ho feta, ka hara lethathama la tlhahiso le kabo. Kgwebo e lokela ho lefa phapang pakeng tsa VAT eo e e lefisitseng leo yona e e lefisitsweng, kapa ho tseka pusetso ya VAT moo tefiso ya VAT e fetang VAT eo yona e e lefisitseng.

Kahoo, VAT e lefiswa mokgahlelong ka mong wa motjha wa tlhahiso le kabo mme e lekalekana le theko e lefiswang dithoto le ditshebeletso.

Sekgahla sa tlwaelo sa VAT se tla fetoha ho tloha ho 14% ho isa ho 15% ho tloha ka la 1 Mmesa 2018. Ho na le lethathama la moedi o itseng la dithoto le ditshebeletso tse angwang ke VAT ya sekgahla sa ha ho letho (zero) kapa tse sa angweng ke VAT.

**Ke mang ya lokelang ho ingodisetsa VAT?**

Motho ofe kapa ofe ya etsang tsa kgwebo, jwalokaha di hlalositswe karolong ya 1(1) ya Molao wa VAT, a ka ba monyetleng wa ho ingodisetsa VAT. Lereo la motho le hlalosa le ho akaretsa khampani, motho ka bonnotshi, bolekane, letlole la therasete le masepala. Hore o ingodise, ho tlameha hore ho latelwe motjha w jwalokaha o hlalositswe leqepheng la rona le mabapi le mokgwa wa ho ingodisetsa VAT.

Ke setlamo hore motho a ingodisetse VAT ebang diphepelo tse lefiswang lekgetho tse entsweng kapa tse tlang ho etswa, di feta R1 million nakong efe kapa efe ya dikgwedi tse latellanang tse 12.

Motho a ka nna a ikgethela ho ingodisa ka boithaopo ebang diphepelo tse lefiswang lekgetho tse entsweng, kapa tse tlang ho etswa, di sa fete moedi wa R1 million dikgwedi dife kapa dife tse latellanang tse 12.

Ho na le mekgahlelo e mehlano ya boingodiso ba boithaopi:

* Mokgahlelo wa pele o sebetsa hodima motho ya itseng moo ho se nang moedi wa boleng ba diphepelo tse lefiswang lekgetho.
* Mokgahlelo wa bobedi o sebetsa hodima motho ya entseng R50 000 nakong e fetileng ya dikgwedi tse leshome le metso e mmedi.
* Mokgahlelo wa boraro o sebetsa hodima motho eo boleng ba diphepelo tse lefiswang lekgetho di sa fetang R50 000 le dipehelo tse ngodiso tse boletsweng ka hara Molawana.
* Mokgahlelo wa bone o sebetsa hodima motho ya fumaneng khampani ka kutlwisiso ya hore e na le mehlodi e hlokehang hore e phethe mesebetsi ya yona.
* Mokgahlelo wa bohlano o sebetsa hodima motho ya etsang ketsahalo e itseng e boletsweng ka hara Molawana. Hodima moo, ho na le ditlhoko tse ding tsa kakaretso tseo ho tlamehang hore ho ikamahanngwe le tsona bakeng sa ngodiso ya boithaopo ya VAT.

Motho ya ngodisitsweng (tlasa boingodiso ba setlamo kapa ba boithaopo) kapa ya hlokang ho ngodisetswa (tlasa boingodiso ba setlamo)VAT o bitswa morekisi.

O ka ingodisa hang feela bakeng sa makgetho ohle a fapaneng ka ho sebedisa mokgwatshebetso wa lesedi la tlelaente.

**Ebe ke lokela ho nehelana ka dikgutliso tsa VAT neng le ho etsa tefo neng?**

Morekisi o lokela ho nehelana ka dikgutliso tsa VAT le ho etsa ditefo tsa dikoloto tsa VAT (kapa ho tseka pusetso ya VAT) ka la kapa pele ho la 25 kapa letsatsi la ho qetela la kgwebo la kgwedi e latelang kgwedi eo ka yona nako ya lekgetho ya morekisi eo e fellang ka yona. Ebang letsatsi la 25 e se la kgwebo, letsatsi la ho neyehela kgutliso le ho etsa tefo e tla ba letsatsi la kgwebo la pele ho letsatsi le jwalo. Ditefo tse morao tsa VAT di tla fumantshwa kotlo le tswala.

| **Mokgwa wa tefo** | **Letsatsi la ho qetela le ho kgutliswa ha VAT** | **Letsatsi la ho qetela la tefo** |
| --- | --- | --- |
| Ditefo di ka etswa mona ABSA, Albaraka Bank Limited, Access Bank (eo pele e neng e le Grobank), FNB, HBZ Bank LTD, Nedbank le Standard Bank. | ka la 25 | ka la 25 |
| Phetiso ya Matlole ka mokgwa wa elektronike (ho kenyeleditswe le ho banka ka inthanete) | ka la 25 | ka la 25 |
| Kgutliso ka eFiling le tefo ka tsela ya SARS eFiling kapa Phetiso ya Matlole ka mokgwa wa elektronike (ho banka ka inthanete) | Letsatsi la ho qetela la kgwebo | Letsatsi la ho qetela la kgwebo |

**Ebe nka fumana ditokomane tse mabapi le VAT jwang?**

Websaete ya SARS ha e boloke ditokomane tsa kgale kapa tse hutsweng, ntle feela le tseo e leng tsa Molao le Leano, mohlala, Diphatlalatso, Melawana le Ditsebiso tsa Mmuso tse phatlaladitsweng pejana mmoho le dikhopi tsa polokelo ya direkoto tsa VATNews.

Dikhopi tsa VATNews di ka fumanwa ho [Legal & Policy Archive](https://www.sars.gov.za/legal-counsel/legal-counsel-archive/) (Akhaeveng ya tsa Molao le Leano), tse fumanehang molemong wa tse mabapi le dipaltlisiso le referense.